ai4bharat/Pralekha huggingface dataset:
आरोग्य आणि कुटुंब कल्याण मंत्रालय
भारतात रुग्ण बरे होण्याच्या प्रमाणात सातत्याने वाढ
गेल्या 24 तासात 79,000 पेक्षा अधिक रुग्णांना उपचारानंतर रुग्णालयातून सुट्टी
भारताचा रुग्ण बरे होण्याचा दर 78% हून अधिक
एकूण रूग्णांपैकी पाच राज्यांत 60% रुग्णसंख्या
नवी दिल्ली, 15 सप्टेंबर 2020
भारतात कोविड-19 चे रुग्ण बरे होण्याचे प्रमाण दिवसेंदिवस वाढत आहे. रुग्ण बरे होण्याचा दरातही, सातत्याने वाढ होत असून आता हा दर 78.28%इतका झाला आहे. गेल्या 24 तासांत देशभरात 79,292 रुग्ण बरे झाले आहेत.
आतापर्यंत बरे झालेल्या रुग्णांची संख्या 38,59,399 इतकी झाली आहे. बरे झालेल्या रुग्णांची संख्या आणि सक्रीय रुग्णांची संख्या यातील तफावत वाढून आता 28 लाख पेक्षा अधिक झाली आहे. .
देशातील सक्रीय रुग्णांची संख्या आता 9,90,061 इतकी आहे .
उपचारांखालील सक्रीय रुग्णांपैकी जवळपास अर्धे रुग्ण केवळ तीन राज्यांत आहेत- महाराष्ट्र, कर्नाटक आणि आंध्रप्रदेश . तर, उत्तरप्रदेश, तमिळनाडू, छत्तीसगढ, ओडिशा, केरल आणि तेलंगणा या राज्यांमध्ये एकून एक चतुर्थांश  टक्के सक्रीय रुग्ण आहेत.
महाराष्ट्र, कर्नाटक, आंध्रप्रदेश, उत्तरप्रदेश आणि तामिळनाडू या राज्यांमध्ये एकूण रूग्णांपैकी 60.35% टक्के रुग्ण आहेत, तसेच या राज्यांत बरे होणाऱ्या रुग्णांची संख्याही साधारण 60%  च्या जवळपास आहे.
गेल्या 24 तासांत देशभरात कोविडमुळे 1,054 रुग्णांचा मृत्यू झाल्याची नोंद आहे. आतापर्यंत झालेल्या एकूण मृत्युंपैकी सुमारे 69% टक्के रुग्ण पाच राज्य/केंद्रशासित प्रदेशात आहेत- यात महाराष्ट्र, तामिळनाडू, कर्नाटक, आंध्रप्रदेश आणि दिल्ली या राज्यांचा समावेश आहे.
देशातल्या एकूण मृत्यूंपैकी 37% पेक्षा जास्त मृत्यू एकट्या महाराष्ट्रात झाले आहेत. . गेल्या 24 तासांत महाराष्ट्रात 34.44% मूत्यू झाले आहेत .
U.Ujgare/R.Aghor/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 126
सहकार मंत्रालय
“शहरी सहकारी पतक्षेत्राची भविष्यातील भूमिका” या विषयावर उद्या नवी दिल्ली येथे होणाऱ्या शेड्युल्ड आणि बहु-राज्य नागरी सहकारी बँका आणि पतसंस्थांच्या राष्ट्रीय परिषदेत केंद्रीय गृह आणि सहकार मंत्री,अमित शहा प्रमुख पाहुणे म्हणून राहणार उपस्थित
ही परिषद पंतप्रधान नरेंद्र मोदी यांच्या “सहकार से समृद्धी”  या संकल्पनेला अधिक बळकटी देणारी ठरेल
शेड्युल्ड आणि बहु-राज्यीय नागरी सहकारी बँका आणि पतसंस्था यांच्याशी संबंधित विविध मुद्यांवर परिषदेत चर्चा केली जाईल आणि 100 वर्षे पूर्ण केलेल्या नागरी सहकारी बँकांचा सत्कारही केला जाईल
नवी दिल्ली, 22 जून 2022
“शहरी सहकारी पतक्षेत्राची भविष्यातील भूमिका” या विषयावर उद्या नवी दिल्ली येथे होणाऱ्या शेड्युल्ड आणि बहु-राज्य नागरी सहकारी बँका आणि पतसंस्थांच्या राष्ट्रीय परिषदेत केंद्रीय गृह आणि सहकार मंत्री,अमित शहा प्रमुख पाहुणे म्हणून उपस्थित राहणार आहेत. ही परिषद पंतप्रधान नरेंद्र मोदी यांच्या “सहकार से समृद्धी”  या संकल्पनेला अधिक बळकटी देणारी ठरेल.
या परिषदेत होणाऱ्या व्यावसायिक सत्रांमध्ये, शेड्युल्ड आणि बहु राज्य नागरी सहकारी संस्था आणि पतसंस्थांशी संबंधित विविध मुद्यांवर चर्चा केली जाईल. नागरी सहकारी बँकांची भविष्यातील भूमिका आणि भारतीय रिझर्व्ह बँकेतील  तज्ज्ञ समितीच्या शिफारशी, राष्ट्रीय सहकारी वित्त आणि विकास सहकार्य ही नागरी सहकारी क्षेत्रासाठी काम करणाऱ्या संस्थेची भूमिका, बँकिंग नियमन  कायदा, 2020 आणि त्याचे परिणाम, वित्तीय क्षेत्रात बहु-राज्य पतसंस्थांची भूमिका आणि सहकारी पतसंस्थांचे नियमन आणि कर आकारणी या संबधीच्या मुद्द्य्नाचा समावेश चर्चांमध्ये असेल.
तसेच 100 वर्षे पूर्ण करणाऱ्या नागरी सहकारी बँकांचा या परिषदेत सत्कारही करण्यात येणार आहे.देशात अशा 197 बँका आहेत. यावरून देशातील सहकार आणि सहकारी बँकांची मुळे किती खोलवर रुजलेली आहेत,याची प्रचिती येते. मान्यवरांच्या हस्ते होणाऱ्या सत्कारासाठी अनेक बँकांचे प्रतिनिधी या परिषदेला उपस्थित राहतील अशी अपेक्षा आहे.
नागरी सहकारी बँका या देशातील सर्वात जुन्या बँकिंग संस्थांपैकी एक आहेत.त्या एका शतकाहून अधिक काळापासून अस्तित्वात आहेत. समाजातल्या विविध समुदायांशी संबंधित व्यक्तींकडून या बॅंका सुरू करण्यात आल्या असून त्यांच्याकडून त्याचे व्यवस्थापन केले जाते,ज्यात शिक्षक, वकील, व्यापारी, डॉक्टर, अभियंते, सामाजिक कार्यकर्ते आणि इतर क्षेत्रांचा समावेश असून आपल्या सदस्यांना त्या बँकिंग सेवा प्रदान करत आहेत.
केंद्रीय सहकार राज्यमंत्री बी.एल.वर्मा परिषदेच्या उद्घाटन सत्राला उपस्थित राहतील.
S.Kulkarni/S.Patgaonkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 142
पर्यावरण, वन एवं जलवायु परिवर्तन मंत्रालय
मेरी लाईफ अॅपमध्ये मोठ्या प्रमाणातील लोकसहभागाची भूपेंद्र यादव यांनी केली प्रशंसा, ‘मिशन लाईफ’ ला एक लोकचळवळ म्हणून पुढे नेण्याची प्रत्येकाची जबाबदारी म्हणजे पर्यावरणविषयक भान असल्यावर दिला भर
जागतिक पर्यावरण दिनाच्या पूर्वसंध्येला केले पुरस्कारांचे वितरण
नवी दिल्ली, 4 जून 2023
केंद्रीय पर्यावरण, वन आणि हवामान बदल मंत्री भूपेंद्र यादव यांनी आज जागतिक पर्यावरण दिनाच्या पूर्वसंध्येला आयोजित करण्यात आलेल्या ‘कचऱ्यापासून संपत्ती हॅकॅथॉन, धरती करे पुकार, युवा परिसंवाद आणि आंतरशालेय चित्रकला स्पर्धेच्या पुरस्कारांचे वितरण केले. यावेळी राज्यमंत्री अश्विनी कुमार चौबे आणि वरिष्ठ सरकारी अधिकारी उपस्थित होते.
या कार्यक्रमात बोलताना यादव यांनी सरकारच्या मेरी लाईफ या उपक्रमाच्या अॅपमध्ये 1 कोटी 90 लाख सहभागींची आणि 87 लाख कार्यक्रमांची नोंदणी होऊन पर्यावरणविषयक भान निर्माण करण्यामध्ये एक ऐतिहासिक कामगिरी झाल्याबद्दल या उपक्रमाचे अभिनंदन केले. या स्पर्धांमधील विजेत्यांचेच नव्हे तर त्यामध्ये सहभागी होणाऱ्यांचे देखील अभिनंदन केले पाहिजे कारण त्यांनी पर्यावरण रक्षणाबाबत आपल्या बांधिलकीचे दर्शन घडवले आहे, असे ते म्हणाले.
साधनसंपत्तीचा विवेकी वापर हे एक सर्वात मोठे आव्हान असल्याचे सांगत त्यांनी असे मत व्यक्त केले की या ग्रहावर साधनसंपत्तीची उपलब्धता मर्यादित आहे आणि जागतिक उष्मा, जैवविविधतेचा ऱ्हास आणि प्रदूषण यांना तोंड देण्यासाठी पर्यावरण स्नेही जीवनशैली हाच मार्ग आहे. पंतप्रधानांच्या नेतृत्वाखाली सुरू झालेले जागतिक सौर आघाडी, आपत्ती प्रतिरोधक पायाभूत सुविधांसाठी आघाडी यांसारख्या विविध उपक्रमांचा केंद्रीय पर्यावरणमंत्र्यांनी माहिती दिली. या उपक्रमांमुळे राष्ट्रीय उद्दिष्टांची पूर्तता निर्धारित कालमर्यादेच्या खूपच आधी पूर्ण करणे भारताला शक्य झाले आहे, असे त्यांनी सांगितले.
आपत्तींची तीव्रता कमी करण्याच्या उपाययोजना हा सरकारच्या धोरणाचा भाग आहे तर दुसरीकडे अंगिकार करण्याच्या उपाययोजना हा सामाजिक वर्तनाचा भाग आहे, पर्यावरणविषयक जागरुकता ही प्रत्येकाची जबाबदारी आहे आणि ‘मिशन लाईफ’ला एक लोकचळवळ बनवण्यासाठी पुढे घेऊन जाण्याची गरज आहे, याकडे त्यांनी लक्ष वेधले.
सीपीसीबीने बॅटरी आणि इलेक्ट्रॉनिक कचरा व्यवस्थापनासाठी नवोन्मेषी उपाययोजना पुढे घेऊन येण्यासाठी आयोजित केलेल्या नॅशनल आयडिएशन हॅकॅथॉनच्या विजेत्यांना या पुरस्कार सोहळ्यात पुरस्कार देण्यात आले. यूएनईपी इंडियाच्या सहकार्याने ‘नॅशनल म्युझियम ऑफ नॅशनल हिस्टरी’ने स्वच्छ आणि निरोगी महासागर या विषयावर 8 वी ते 12 वीच्या विद्यार्थ्यांसाठी आयोजित केलेल्या आंतरशालेय चित्रकला स्पर्धेतील विजेत्यांना तसेच भारतीय वन व्यवस्थापन संस्थेने आयोजित केलेल्या युवा परिसंवादातील 5 युवा मानबिंदू पुरस्कार विजेत्यांना देखील पुरस्कार देण्यात आले.
राष्ट्रीय स्तरावरील पथनाट्य स्पर्धा“ धरती करे पुकार”च्या विजेत्या किकानी विद्या मंदिर, कोइम्बतूरच्या विद्यार्थ्यांनी ‘लाईफ’ या संकल्पनेच्या अनुषंगाने करण्यात येणाऱ्या उपाययोजनांवर भर देत व्यासपीठावर सादरीकरण केले आणि त्यांना पुरस्कार देऊन सन्मानित देखील करण्यात आले. या स्पर्धेत 6 लाखांपेक्षा जास्त विद्यार्थी सहभागी झाले होते आणि ‘नॅशनल म्युझियम ऑफ नॅशनल हिस्टरी’ने या स्पर्धेचे आयोजन केले होते.N.Chitale/S.Patil/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 68
पंतप्रधान कार्यालय
पंतप्रधानांनी आंग सॅन स्यू क्यी आणि एन.एल.डी. यांचे निवडणुकीतील यशाबद्दल केले अभिनंदन
पंतप्रधान नरेंद्र मोदी यांनी म्यॅनमारमधील निवडणुकीतील यशाबद्दल आंग सॅन स्यू क्यी आणि एन.एल.डी. यांचे अभिनंदन केले.
“आंग सॅन स्यू क्यी आणि एन.एल.डी. यांचे निवडणुकीतील यशाबद्दल अभिनंदन. निवडणुकांचे यशस्वी व्यवस्थापन ही म्यॅनमारमध्ये सुरू असलेल्या लोकशाही पुनर्रचनेची अजून एक पायरी आहे. आपले पारंपारिक मैत्रीपूर्ण संबध दृढ करण्यासाठी आपल्यासह काम करण्याबाबत मी आशादायी आहे”. असे आपल्या ट्विटमध्ये पंतप्रधानांनी म्हटले आहे.
Congratulations to Daw Aung San Suu Kyi & NLD for victory in the elections. The successful conduct of polls is another step in the ongoing democratic transition in Myanmar. I look forward to continuing to work with you to strengthen our traditional bonds of friendship. @MyanmarSC
— Narendra Modi  November 12, 2020
U.Ujgare/V.Sahajrao/P.Kor
पंतप्रधान कार्यालय
सीबीएसई बारावीच्या परीक्षेत उत्तीर्ण झालेल्या सर्व विद्यार्थ्यांचे पंतप्रधानांनी केले अभिनंदन
नवी दिल्ली, 12 मे 2023
पंतप्रधान नरेंद्र मोदी यांनी सीबीएसई बारावीच्या परीक्षेत यशस्वीपणे उत्तीर्ण झालेल्या सर्व #ExamWarriors चे अभिनंदन केले आहे.
पंतप्रधानांनी ट्वीट मालिकेत म्हटले आहे:
"सीबीएसई बारावीची परीक्षा यशस्वीपणे उत्तीर्ण झालेल्या सर्व #ExamWarriors चे मी अभिनंदन करतो. या तरुणांच्या मेहनतीचा आणि जिद्दीचा मला अभिमान आहे. या तरुणांच्या यशामध्ये महत्त्वाची भूमिका बजावणारे त्यांचे पालक आणि शिक्षक यांचेही मी अभिनंदन करतो.”
“बारावीच्या परीक्षेत आपण अधिक चांगली कामगिरी करू शकलो असतो, असे ज्या तरुणांना वाटत आहे, त्यांना मला सांगायचे आहे- आगामी काळात तुम्हाला खूप काही करता येण्याजोगे आहे. एक परीक्षा तुमचे मूल्यमापन करू शकत नाही. आपल्या आवडीच्या क्षेत्रात आपल्यातील प्रतिभेचा वापर करा. तुम्ही दिमाखदार कामगिरी कराल!”
S.Bedekar/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
पंतप्रधान कार्यालय
पंतप्रधानांची किर्गिस्तानच्या राष्ट्राध्यक्षांसोबत चर्चा
नवी दिल्ली, 31 मे 2019
पंतप्रधान नरेंद्र मोदी यांच्या शपथविधी सोहळ्याला सन्माननीय पाहुणे म्हणून किर्गिस्तानचे राष्ट्राध्यक्ष सोरोनबे सारीपोविच जिनबेकोव्ह उपस्थित होते.
शांघाय सहकार्य संघटनेचे अध्यक्ष पद सध्या किर्गिस्तानकडे असून, दक्षिण आशियातला किर्गिस्तान हा भारताचा महत्वाचा भागिदार आहे. किर्गिस्तानचे राष्ट्राध्यक्ष सोरोनबे सारीपोविच जिनबेकोव्ह यांनी पंतप्रधानांना शुभेच्छा दिल्या तसेच 13 ते 15 जून 2019 दरम्यान होणाऱ्या शांघाय सहकार्य संघटनेच्या शिखर परिषदेला उपस्थित राहण्याचे आमंत्रण दिले.
भारत आणि किर्गिस्तान यांच्यात स्नेहपूर्ण संबंध असून, गेल्या काही वर्षात द्विपक्षीय सहकार्य अधिक दृढ झाल्याबद्दल पंतप्रधान नरेंद्र मोदी यांनी समाधान व्यक्त केले. शपथविधी सोहळ्याला उपस्थित राहिल्याबद्दल मोदी यांनी जिनबेकोव्ह यांचे आभार मानत आपण लवकरच किर्गिस्तानला भेट देऊ असे आश्वासन दिले.
S.Tupe/R.Aghor/D.Rane
(Visitor Counter : 111
मत्स्योत्पादन, पशुविकास आणि दुग्धविकास मंत्रालय
देशातील सर्व विद्यापीठे आणि महाविद्यालयांतून कामधेनू चेअर उपक्रमाचा आरंभ करणार: मनुष्यबळ विकास राज्यमंत्री संजय धोत्रे
कामधेनु चेअर उपक्रम महाविद्यालयीन विद्यार्थ्यांमध्ये गाईंच्या वैज्ञानिक आणि आर्थिक महत्त्वाबाबत सजगता वाढवेल- डॉ. कथिरीया, अध्यक्ष, राष्ट्रीय कामधेनू आयोग
नवी दिल्ली, 15 डिसेंबर 2020
राष्ट्रीय कामधेनू आयोगाने विद्यापीठ अनुदान आयोग , अखिल भारतीय तंत्रशिक्षण परीषद  आणि भारतीय विद्यापीठ संघ  यांच्या संयुक्त विद्यमाने, भारतातील सर्व विद्यापीठे आणि महाविद्यालयांत कामधेनू चेअरची स्थापना करण्यासाठी राष्ट्रीय वेबिनारचे आयोजन केले होते. राष्ट्रीय कामधेनु आयोगाचे अध्यक्ष डॉ. वल्लभभाई कथिरीया यांनी ही संकल्पना पुढे मांडली आणि देशातील सर्व कुलगुरू आणि महाविद्यालयांच्या प्रमुखांना कामधेनु चेअर उपक्रम सुरू करण्याचे आवाहन केले. डॉ.कथिरीया म्हणाले, की आपल्या स्वदेशी गाईंचे कृषी, आरोग्य, सामाजिक, आर्थिक आणि पर्यावरणीय महत्व आपल्या युवावर्गाला शिकविण्याची आवश्यकता आहे. आता सरकारने गाई आणि पंचगव्यातील सुप्त गुण ओळखायला आरंभ केला आहे. स्वदेशी गाईंसंदर्भातील वैज्ञानिक माहिती करून देण्याची गरज आहे आणि आपल्या शैक्षणिक पध्दतीत त्यांना व्यासपीठ उपलब्ध व्हायला हवे, तसेच आधुनिक, वैज्ञानिक आणि प्रक्रियाभिमुख दृष्टीकोनातून या गाईंमुळे मिळणाऱ्या लाभांबाबतच्या संशोधनाला चालना मिळायला हवी.
शिक्षण राज्यमंत्री संजय धोत्रे यांनी या कामधेनु चेअर उपक्रमाचे स्वागत केले आहे. ते म्हणाले, आपल्याला गाईंपासून मिळणाऱ्या लाभांमुळे आपला समाज संपन्न झाला होता परंतु परदेशी राज्यकर्त्यांच्या प्रभावामुळे आपण त्या बद्दल विसरून गेलो होतो. ते म्हणाले, आमचा या उपक्रमाला पूर्ण पाठिंबा आहे. मला विश्वास आहे, की प्रथम काही महाविद्यालये आणि विद्यापीठे कामधेनु चेअर उपक्रमाची सुरुवात करतील आणि त्यानंतर इतर त्याचे अनुकरण करतील. संशोधन आणि व्यावहारिकदृष्ट्या अंमलात आणण्यासाठी या उत्पादनांचे प्रदर्शन करायला हवे ,आर्थिक घडी बसविण्याच्या दृष्टीने आणि अचूक वैज्ञानिक माहिती सुयोग्य वेळात उपलब्ध करता आली पाहिजे. संजय धोत्रे यांनी डॉ. वल्लभभाई कथिरीया यांनी या उपक्रमासाठी केलेल्या ऐतिहासिक प्रयत्नांचे आणि नेतृत्वाचे यावेळी कौतुक केले.S.Thakur/S.Patgaonkar/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 100
पंतप्रधान कार्यालय
पंतप्रधान नरेंद्र मोदी आणि कंबोडियाचे पंतप्रधान महामहीम समदेक अक्का मोहा सेना पदेई टेको हूण सेन,यांच्यात दूरध्वनीवरून चर्चा
नवी दिल्ली, 10 जून 2020
पंतप्रधान नरेंद्र मोदी यांनी आज कंबोडियाचे पंतप्रधान महामहीम समदेक अक्का मोहा सेना पदेई टेको हूण सेन यांच्याशी दूरध्वनीवरून चर्चा केली.
दोन्ही नेत्यांनी कोविड-19 महामारीवर चर्चा केली. एकमेकांच्या देशात नोकरी करणाऱ्या नागरिकांना मदत करण्यासाठी आणि त्यांना मायदेशात परत यायला मदत करण्यासाठी यापुढेही सहकार्य सुरू ठेवायला त्यांनी सहमती दर्शविली.
पंतप्रधानांनी आसियानचा महत्वपूर्ण सदस्य आणि भारताबरोबर सामायिक सभ्यता आणि सांस्कृतिक संबंध असलेल्या कंबोडियाशी विद्यमान संबंध आणखी दृढ करण्यासाठी भारत वचनबद्ध असल्याचे सांगितले.
दोन्ही नेत्यांनी आयटीईसी योजनेंतर्गत क्षमता निर्माण कार्यक्रम आणि मेकॉंग-गंगा सहकार्य आराखड्याअंतर्गत त्वरित परिणाम प्रकल्पांसह दोन्ही देशांमधील मजबूत विकास भागीदारीचा आढावा घेतला.
कंबोडियाच्या पंतप्रधानांनी सांगितले कि कंबोडियासाठी भारताबरोबरचे संबंध अधिक महत्वाचे आहेत. पंतप्रधानांनी देखील अशीच भावना व्यक्त केली आणि भारताच्या ऍक्ट ईस्ट धोरणात कंबोडियाच्या महत्वपूर्ण भूमिकेवर भर दिला.
B.Gokhale/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
संरक्षण मंत्रालय
कर्तव्यादरम्यान मृत्युमुखी पडलेल्या सीमा रस्ते संघटनेतील कर्मचाऱ्यांच्या अंत्यसंस्कारासाठी असलेल्या सुविधा आता कंत्राटी मोबदला कर्मचाऱ्यांना देखील देण्यात येणार; संरक्षण मंत्री राजनाथ सिंग यांची प्रस्तावाला मंजुरी
सीमा रस्ते संघटना प्रकल्पांवर कार्यरत असलेल्या कंत्राटी मोबदला कामगारांच्या अंत्यसंस्कारांसाठीच्या खर्चात रुपये 1,000 वरून रुपये 10,000 पर्यंत वाढ
अवशेषांची वाहतूक तसेच अंत्यसंस्काराचा खर्च सरकार उचलणार
सीमा रस्ते संघटने  अंतर्गत कार्यरत असलेल्या सामान्य राखीव अभियंता दलासाठी  सध्या उपलब्ध असलेली अवशेषांचे जतन आणि वाहतूक करण्याची सुविधा आता कंत्राटी मोबदला कर्मचाऱ्यांना  मिळण्याबाबत संरक्षण मंत्री राजनाथ सिंग यांनी मंजुरी दिली आहे. कंत्राटी मोबदला कर्मचाऱ्यांच्या अंत्यसंस्कार खर्चातही 1000 रुपयांवरून 10000 रुपयांपर्यंत वाढ करायला त्यांनी मंजुरी दिली आहे. सरकारने हाती घेतलेल्या सीमा रस्ते संघटनेच्या प्रकल्पांवर कार्यरत असताना मृत्युमुखी पडलेल्या कंत्राटी मोबदला कर्मचाऱ्यांवर कामाच्या ठिकाणी अंत्यसंस्कार झाल्यास याचा खर्च सरकार उचलणार आहे.
कंत्राटी मोबदला कर्मचाऱ्यांची नियुक्ती दुर्गम/सीमावर्ती भागात रस्त्यांचे बांधकाम करण्यासाठी सीमा रस्ते संघटनेमार्फत केली जाते. अत्यंत प्रतिकूल वातावरणात आणि कामाच्या विपरीत परिस्थितीत हे कर्मचारी सीमा रस्ते संघटनेच्या कर्मचाऱ्यांच्या जोडीने काम करत असताना अशा कठीण प्रसंगात काही वेळा त्यांचा मृत्यू ओढवतो.
आतापर्यंत, शासकीय खर्चाने अवशेषांचे जतन आणि जन्म गावी त्यांच्या पार्थिवाच्या वाहतुकीची सुविधा केवळ सामान्य राखीव अभियंता दलासाठी उपलब्ध होती. याच परिस्थितीशी साधर्म्य असणाऱ्या स्थितीत काम करणाऱ्या कंत्राटी मोबदला कर्मचाऱ्यांना मात्र या सुविधेपासून वंचित राहावे लागत होते. त्यांच्या आकस्मित मृत्यूनंतर त्यांच्या पार्थिवाचे तसेच अवशेषांच्या वाहतुकीचा भार त्यांच्या शोकमग्न कुटुंबीयांवर पडत होता. आर्थिक स्रोतांच्या अभावामुळे मृत्युमुखी पडलेल्यांच्या कुटुंबियांना हवाई मार्गाने तसेच अनेकदा रस्ते मार्गानेही वाहतुकीचा खर्च उचलणे शक्य होत नाही. शोकमग्न कुटुंबियांना अंत्यसंस्काराचा तसेच इतर संबंधित बाबींचा खर्च उचलणे अनेकदा अत्यंत कठीण भासते; अशा परिस्थितीमध्ये मृत्युमुखी पडलेल्या कंत्राटी मोबदला कर्मचाऱ्यांच्या वारसांना देश सेवेसाठी प्राण गमवाव्या लागलेल्या आपल्या नातलगांना आदरांजली वाहण्याची संधीही मिळत नाही.
सीमा रस्ते संघटनेच्या बांधकाम सुरू असलेल्या ठिकाणी संरक्षण मंत्र्यांनी भेटी दिल्यानंतर कंत्राटी मोबदला कर्मचाऱ्यांची कठीण परिस्थितीत काम करण्याची समस्या त्यांच्या निदर्शनास आली. या कर्मचाऱ्यांच्या कल्याणाबाबत काळजी वाटल्याने त्यांनी सीमा रस्ते संघटनेला योग्य ती पावले उचलण्याचे निर्देश दिले. या कल्याणकारी उपायांमुळे शोकमग्न कुटुंबीयांना आपल्या प्रियजनांवर अत्यंत सुयोग्य पद्धतीने अंत्यसंस्कार करण्यासाठी यापुढे मदत होणार आहे.
राष्ट्रपती कार्यालय
राष्ट्रपती भवनात आयोजित दोन दिवसीय अभ्यागत परिषदेचा आज झाला समारोप
नवी दिल्ली, 11 जुलै 2023
राष्ट्रपती भवनात आयोजित करण्यात आलेल्या दोन दिवसीय अभ्यागत परिषदेचा आज 11 जुलै 2023 रोजी समारोप झाला.
या परिषदेच्या आजच्या दुसऱ्या दिवशी ‘शाश्वत विकासाकरिता शिक्षण- एका चांगल्या भविष्याची उभारणी’ या विषयावर चर्चा झाली. यावेळी वेगवेगळ्या पाच गटांनी एनईपी-2020 राबवण्यासाठी योगदान, आंतरराष्ट्रीयीकरणाचे प्रयत्न आणि जी20, संशोधन योगदान आणि मान्यता, विविधता, समानता, समावेशकता आणि निरामयता, अमृतकाळासाठी योजना आणि कृती घटक या उप-विषयांवर देखील विचारमंथन केले. या विचारमंथनातून काढलेला निष्कर्ष राष्ट्रपतींना सादर करण्यात आला.
या कार्यक्रमाच्या समारोप संबोधनात राष्ट्रपती मुर्मू म्हणाल्या की या परिषदेचा मुख्य विषय आणि उप-विषय आपल्या देशासाठी त्याचबरोबर संपूर्ण जगासाठी देखील अतिशय महत्त्वाचे होते. या परिषदेत मांडण्यात आलेले विचार मुद्देसूद आणि कृती करण्यायोग्य आहेत, असे मत राष्ट्रपतींनी व्यक्त केले.
प्रत्यक्ष वापरात आल्यानंतरच धोरणाचे महत्त्व सिद्ध होते असे त्यांनी सांगितले. धोरणाची अंमलबजावणी प्रभावी पद्धतीने झाली आहे हे फलनिष्पत्ती आणि परिणामातून सिद्ध होते, असे त्या म्हणाल्या. ‘आंतरराष्ट्रीयीकरणाचे प्रयत्न आणि जी20’ या विषयावरील चर्चा भारताला एक ज्ञान महासत्ता म्हणून प्रस्थापित करण्यासाठी अतिशय संदर्भयोग्य आहे, असे राष्ट्रपतींनी सांगितले. सध्याच्या जागतिक आव्हानांवर जी20 देशांसोबत एकत्रितपणे उपाययोजना शोधण्यासाठी भारत ‘एक पृथ्वी, एक कुटुंब, एक भविष्य’ या मंत्रासह प्रयत्न करत आहे, असे राष्ट्रपतींनी सांगितले.
‘संशोधन योगदान आणि मान्यता’ या उप-विषयासंदर्भात बोलताना त्या म्हणाल्या की आपल्या देशातील उच्च शिक्षण संस्थांमध्ये संशोधन आणि नवोन्मेषाची महासत्ता बनण्याची क्षमता आहे. औद्योगिक आणि व्यावसायिक उद्देशाने वापर करता येऊ शकेल, अशा प्रकारच्या नवोन्मेषाला प्रोत्साहन देण्यासाठी आपल्या देशातील उच्च शिक्षण संस्थांचे प्रमुख त्यांच्या संस्थांचे नेतृत्व करतील, असा विश्वास त्यांनी व्यक्त केला. ‘विविधता, समानता, समावेशकता आणि निरामयता’ यावर एक विशेष सत्र आयोजित केल्याबद्दल राष्ट्रपतींनी प्रशंसा केली आणि सांगितले की उच्च शिक्षण संस्था आपल्या राज्यघटनेतील न्याय,समता, बंधुता, व्यक्तिगत सन्मान आणि महिलांचा आदर या मूल्यांची जोपासना करणाऱ्या सर्वात प्रभावी मंचांमध्ये समाविष्ट आहेत. आपल्या उच्च शिक्षण संस्था जागतिक दर्जाची ज्ञान निर्मिती केंद्रं बनतील असा विश्वास राष्ट्रपतींनी व्यक्त केला.
राष्ट्रपतींचे भाषण पाहण्यासाठी येथे क्लिक करा.
S.Kane/S.Patil/ P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 76
पंतप्रधान कार्यालय
पंतप्रधानांनी गुढीपाडव्यानिमित्त नागरीकांना दिल्या शुभेच्छा
पंतप्रधान श्री. नरेंद्र मोदी यांनी नागरीकांना गुढीपाडव्याच्या शुभेच्छा दिल्या आहेत.
आपल्या ट्विटर संदेशात श्री मोदी म्हणालेः
“येणारे वर्ष प्रत्येकाच्या जीवनात उत्तम आरोग्य आणि समृद्धी घेऊन येवो”
वाणिज्य आणि उदयोग मंत्रालय
राज्यांनी एनआयसीडीसी प्रकल्पांचे काम जलदगतीने हाती घ्यावे आणि औद्योगिक गट आणि समूहांमधील जमिनीचे अधिग्रहण आणि वितरण यांच्यासाठी अंतिम कालमर्यादा निश्चित करावी असे केंद्रीय मंत्री पीयूष गोयल यांचे राज्यांना निर्देश
नवी दिल्ली, 22 एप्रिल 2022
केंद्रीय वाणिज्य आणि उद्योग, ग्राहक व्यवहार, अन्न आणि सार्वजनिक वितरण तसेच वस्त्रोद्योग मंत्री पीयूष गोयल यांनी राज्यांना निर्देश दिले आहेत की त्यांनी एनआयसीडीसी अर्थात राष्ट्रीय औद्योगिक कॉरीडॉर महामंडळाच्या प्रकल्पांचे काम जलदगतीने हाती घ्यावे आणि औद्योगिक गट तसेच समूहांतील जमिनींचे अधिग्रहण आणि वितरण यांसाठी अंतिम कालमर्यादा निश्चित करावी.
“18 राज्यांना त्यांची निर्णय प्रक्रिया तातडीने पूर्ण करून जमिनी देण्यास सांगितले आहे, असे झाले नाही तर आम्हाला हे प्रकल्प वेळेआधी बंद करावे लागतील आणि तेच प्रकल्प, वेगवान गुंतवणूक करण्यास इच्छुक असणाऱ्या इतर राज्यांमध्ये सुरु करण्याचा विचार करावा लागेल,”असे गोयल म्हणाले. राष्ट्रीय औद्योगिक कॉरीडॉर विकास कार्यक्रमासंदर्भातील गुंतवणूकदार गोलमेज परिषदेला संबोधित करताना ते काल रात्री नवी दिल्ली येथे बोलत होते.
मात्र मालकीच्या नसलेल्या कोणत्याही जागेवर औद्योगिक एकके सुरु करता कामा नये असा इशारा देऊन केंद्रीय मंत्री म्हणाले कि ही एकके लवकरात लवकर उभारली गेली पाहिजेत जेणेकरून नवीन तंत्रज्ञानाचा स्वीकार आणि रोजगार निर्मिती सुरु होऊ शकेल.
“सरतेशेवटी, राष्ट्राची संपत्ती चागल्या कारणासाठी वापरली गेली पाहिजे. व्यापार व्यवस्थापन परिभाषेत आपण जसे म्हणतो की, ‘चला, आपण आपली मालमत्ता अधिकधिक प्रमाणात वापरूया, कोठेही उभारलेल्या कोणत्याही पायाभूत सुविधांचा जास्तीतजास्त वापर करून घेऊन शक्य असेल त्या कमाल मर्यादेपर्यंत उपयोग करून घेऊया,” असे ते म्हणाले.
राष्ट्रीय औद्योगिक कॉरीडॉर महामंडळाच्या चार टप्प्यांमध्ये 32 प्रकल्पांचा समावेश असलेल्या 11 कॉरीडॉर्सची अंमलबजावणी सुरु करत आहे.
देशातील उद्योजकांना “निर्मितीच्या रूपातील मोठ्या बांधणी सामग्रीचा” लाभ घेण्यासाठी प्रोत्साहन देत केंद्रीय मंत्री गोयल यांनी सांगितले कि जगाला आपल्यासोबत व्यापार करायचा आहे आणि आता हि संधी कशी घ्यायची ते आपल्यावर अवलंबून आहे.विकसनशील देशाकडून विकसित देश म्हणून प्रगती करण्याच्या दिशेने वाटचाल करत असताना आपण या अमृतकाळाचे शिपाई म्हणून कार्य केले पाहिजे असे ते म्हणाले.
S.Kane/S.Chitnis/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 125
नौवहन मंत्रालय
सार्वजनिक खाजगी भागीदारी तत्वावर जवाहरलाल नेहरू बंदर रुग्णालयाचे 100 खाटांच्या मल्टी स्पेशालिटी रुग्णालयात होणार रूपांतर
नवी दिल्ली, 11 मार्च 2023
बंदराच्या ठिकाणी असलेल्या आरोग्य सुविधा या वैद्यकीय पेशात विशेष अशाच असतात. बंदर, जहाजे आणि जहाजावरील लोकांच्या आरोग्य सेवेच्या विशिष्ट मागण्या असतात. हे लक्षात घेऊन बंदरे, जहाजबांधणी आणि जलमार्ग मंत्रालयाने विद्यमान 50 खाटांचे जवाहरलाल नेहरू बंदर रुग्णालयाचे सार्वजनिक खाजगी भागीदारी अंतर्गत 100 खाटांच्या मल्टी-स्पेशालिटी रुग्णालयात रूपांतर करण्यास मान्यता दिली आहे.
सध्याचे 50 खाटांच्या रुग्णालयात श्रेणीगत सुधारणा केली जाईल. दोन टप्प्यांत अंदाजे 48 कोटी रूपये खर्चाचा हा मल्टी स्पेशालिटी रुग्णालयाचा प्रकल्प निवडलेल्या बोलीदाराद्वारे सार्वजनिक खाजगी भागीदारी अंतर्गत विकसित केला जाईल. सर्बानंद सोनोवाल म्हणाले की“पंतप्रधान नरेंद्र मोदीजी नेहमीच म्हणतात की भारत एक असे राष्ट्र आहे जिथे उपचार ही सेवा आहे आणि निरोगीपणा हे दान आहे. मला विश्वास आहे की हे रुग्णालय बंदर कर्मचारी, केंद्रीय औद्योगिक सुरक्षा दल कर्मचारी, त्यांचे कुटुंबिय आणि उरण, रायगड जिल्ह्यातील रहिवाशांना दर्जेदार आरोग्य सेवा प्रदान करण्यात मैलाचा दगड ठरेल.”S.Kane/G.Deoda/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 81
रस्ते वाहतूक आणि महामार्ग मंत्रालय
चालक प्रशिक्षण केंद्रांना अधिस्वीकृती
रस्ते वाहतूक व महामार्ग मंत्रालयाने चालक प्रशिक्षण केंद्रांच्या अधिस्वीकृतीबाबत मसुदा अधिसूचना जारी केली आहे. नागरिकांना गाडी चालविण्याचे दर्जेदार प्रशिक्षण देण्यासाठी आवश्यक गरजा व त्यांच्या पूर्ततेसाठी केंद्रांनी पालन करण्याची प्रक्रिया मंत्रालयाने प्रस्तावित केली आहे. अशा केंद्रांकडून वाहन चालकाचे प्रशिक्षण यशस्वीरीत्या पार पाडल्या गेलेल्या कोणत्याही व्यक्तीस वाहनचालक परवान्यासाठी अर्ज करताना वाहन चालविण्याच्या चाचणीच्या आवश्यकतेतून सूट देण्यात येईल, अशी तरतूदही मंत्रालयाने केली आहे.
याद्वारे परिवहन उद्योगांना विशेष प्रशिक्षित वाहनचालक मिळण्यास मदत होईल, जे त्यांच्या कार्यक्षमतेत सुधारणा करतील आणि रस्ते अपघात कमी होतील.
या संबधीची मसुदा अधिसूचना  दिनांक 29 जानेवारी 2021) सार्वजनिक सल्लामसलतीसाठी मंत्रालयाच्या संकेतस्थळावर अपलोड केली गेली आहे आणि यानंतर औपचारिकपणे ती जारी केली जाईल.
U.Ujgare/V.Joshi/P.Kor
जलसंपदा, नदी विकास आणि गंगा पुनरुत्थान मंत्रालय
“राष्ट्रीय स्वच्छ गंगा मिशन” च्या वतीने गंगा खोऱ्यातील पाच राज्यांमध्ये वृक्षारोपण अभियानाचे आयोजन
नवी दिल्ली, 19 जुलै 2018
“राष्ट्रीय स्वच्छ गंगा मिशन” अर्थात एनएमसीजीच्या वतीने 9 ते 15 जुलै दरम्यान गंगा खोऱ्यातील उत्तराखंड, उत्तर प्रदेश, बिहार, झारखंड आणि पश्चिम बंगाल या पाच प्रमुख राज्यांमध्ये “गंगा वृक्षारोपण अभियानाचे” आयोजन करण्यात आले. या अभियानाच्या उत्तम कार्यान्वयनासाठी संबंधित राज्यांच्या वनविभागांना मुख्य संस्था म्हणून नियुक्त करण्यात आले होते. नेहरु युवा केंद्र संघटन, गंगा विचार मंच, स्वयंसेवी संस्था आणि शैक्षणिक संस्थांचा यातील सहभाग उत्साहपूर्ण राहिला. जिल्हा मॅजिस्ट्रेट यांच्या अध्यक्षतेखालील जिल्हास्तरीय गंगा समित्यांना या कार्यक्रमाचे अधिकार देण्यात आले . या संदर्भातील कार्यक्रमाच्या आयोजनासाठी जिल्हास्तरावर विभागीय वन अधिकारी यांना तर राज्यस्तरावर मुख्य वनसंरक्षक यांना नोडल अधिकारी म्हणून नियुक्त करण्यात आले .
वृक्षारोपण अभियान हे नमामी गंगे कार्यक्रमाचा महत्वपूर्ण भाग आहे. गंगा नदीच्या संरक्षण प्रयत्नांमधे वनांच्या महत्वाविषयी जनजागृती करणे हा अभियानाचा उद्देश आहे. या अभियानाला लोकचळवळ बनवण्यासाठी शाळा, महाविद्यालये आणि विभागांना रोपं दत्तक घेण्यासंबंधात विनंती करण्यात आली. विविध कार्यशाळा, चर्चासत्रं, व्याख्यानं, चित्रकला आदी स्पर्धांचेही आयोजन करण्यात आले . गंगा नदी काठावरील स्थानिक लोकांनी या वृक्षारोपण अभियानात उत्साहाने सहभाग घेतला आहे. सुमारे 100 ठिकाणी या अभियानाचे आयोजन करण्यात आले.
S.Tupe/P.Malandkar
(Visitor Counter : 92